Falsk anmeldelse kostede to timers spildt arbejde for politi, læger og redningsfolk.

I flere timer ledte Nordjyllands Politi efter et formodet trafikoffer. Alarmopkaldet kom i nat kort efter klokken tre, hvor en 29-årige lokal mand fra Aalborg vestby ringede og fortalte, at han var blevet kørt over af en bil. Den 29-årige afsluttede opkaldet med at sige, han ikke kunne mærke sine ben. Herefter mistede Nordjyllands Politi kontakten med manden, og de satte derfor en større eftersøgning i gang. En ambulance, en lægebil og flere hundepatruljer blev sendt til det mulige ulykkessted, fordi politiet frygtede den 29-årige mand lå bevidstløs et sted omkring Dannebrogsgade i Aalborg vestby. Efter to timers arbejde blev eftersøgningen indstillet, da politiet havde fundet frem til den 29-årige ejer af den mobiltelefon, hvor alarmopkaldet kom fra. - Det er ret irriterende, at vi skal bruge vores tid på sådan noget, siger vagtchef ved Nordjyllands Politi Mogens Hougesen til TV2/Nord. Den 29-årige bliver nu sigtet, og han risikerer op til tre måneders fængsel for falsk anmeldelse.